*****

ΚΑΝΟΝΙΣΜΟΣ (ΕΟΚ) αριθ. 2259/81 ΤΗΣ ΕΠΙΤΡΟΠΗΣ

της 5ης Αυγούστου 1981

περί του προσωρινού ποσού συνεισφοράς στην παραγωγή της ισογλυκόζης για την περίοδο από 1ης Ιουλίου 1980 μέχρι 30ής Ιουνίου 1981

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως αγοράς στον τομέα της ζάχαρης (1), και ιδίως το άρθρο 48,

Εκτιμώντας:

ότι ο κανονισμός (ΕΟΚ) αριθ. 1700/80 της Επιτροπής της 30ής Ιουνίου 1980 περί καθορισμού λεπτομερειών εφαρμογής των ποσοστώσεων στην παραγωγή ισογλυκόζης που πραγματοποιήθηκε από την περίοδο από 1ης Ιουλίου 1980 μέχρι 30ής Ιουνίου 1981 (2) αναφέρει ότι μόνο ένα προσωρινό ποσό της συνεισφοράς στην παραγωγή πρέπει να εισπράττεται σαν μοναδική προκαταβολή από το σχετικό Κράτος μέλος, επί της παραγωγής που υπερβαίνει την ποσόστωση βάσεως χωρίς να υπερβαίνει τη μέγιστη ποσόστωση και ότι η εν λόγω προκαταβολή πρέπει να καταβληθεί από το βιομήχανο ζάχαρης το αργότερο μέχρι τις 31 Αυγούστου 1981· ότι ο κανονισμός (ΕΟΚ) αριθ. 1699/80 της Επιτροπής (3) καθόρισε το προσωρινό ποσό της συνεισφοράς στην παραγωγή ισογλυκόζης σε 5,34 ECU ανά 100 χιλιόγραμμα ξηράς ουσίας για την περίοδο από 1ης Ιουλίου 1980 μέχρι 30ής Ιουνίου 1981, και το ποσό αυτό αντιστοιχεί στο μέρος συνεισφοράς στην παραγωγή ζάχαρης για την περίοδο εμπορίας της ζάχαρης 1980/81 που δύναται να εξακολουθήσει να επιβαρύνει τους βιομηχάνους ζάχαρης· ότι το εν λόγω προσωρινό ποσό καθορίσθηκε κατ' αυτόν τον τρόπον βάσει μιας συνεισφοράς στην παραγωγή ζάχαρης που υπολογίσθηκε σε 12,98 ECU ανά 100 χιλιόγραμμα·

ότι, κατ εφαρμογή των διατάξεων για τον υπολογισμό εκ των προτέρων της συνεισφοράς στην παραγωγή της ζάχαρης, δεν προεβλέφθη για την περίοδο εμπορίας της ζάχαρης 1980/81 η είσπραξη προκαταβολής επί της συνεισφοράς στην παραγωγή της ζάχαρης· ότι εξάλλου, σύμφωνα με τους σημερινούς υπολογισμούς, η εν λόγω συνεισφορά θα είναι κατά πολύ κατώτερη του προαναφερθέντος ποσού των 12,98 ECU· ότι, για να υπάρξει ισότητα μεταχειρίσεως στη ζάχαρη, πρέπει να προβλεφθεί, με την επιφύλαξη του οριστικού ποσού της συνεισφοράς που θα πρέπει να εισπραχθεί περαιτέρω για την παραγωγή ισογλυκόζης, ότι το προσωρινό ποσό της συνεισφοράς στην παραγωγή ισογλυκόζης, που καθορίζεται από τον κανονισμό (ΕΟΚ) αριθ. 1699/80, δεν θα πρέπει να καταβληθεί από τους σχετικούς βιομηχάνους·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Με επιφύλαξη της περαιτέρω εισπράξεως του οριστικού ποσού της συνεισφοράς, το προσωρινό ποσό που αναφέρεται στο άρθρο 1 του κανονισμού (ΕΟΚ) αριθ. 1699/80 και που οφείλεται στους βιομηχάνους ισογλυκόζης ως προκαταβολή, δυνάμει του άρθρου 3 παράγραφος 2 του κανονισμού (ΕΟΚ) αριθ. 1700/80, δεν πρέπει να καταβληθεί.

2. Η προκαταβολή που αναφέρεται στο άρθρο 4 του κανονισμού (ΕΟΚ) αριθ. 1700/80 καθορίζεται για την περίοδο από 1ης Ιουλίου 1980 μέχρι 30ής Ιουνίου 1981, λαμβανομένου υπόψη του οριστικού ποσού της συνεισφοράς στην παραγωγή ισογλυκόζης που πρέπει να καταβληθεί από τους βιομηχάνους το αργότερο μέχρι τις 15 Ιανουαρίου 1982.

Άρθρο 2

Ο παρών κανονισμός αρχίζει να ισχύει από την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από 1η Αυγούστου 1980.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 5 Αυγούστου 1981.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 177 της 1. 7. 1981, σ. 4.

(2) ΕΕ αριθ. L 166 της 1. 7. 1980, σ. 90.

(3) ΕΕ αριθ. L 166 της 1. 7. 1980, σ. 88.